b"\n_START_ARTICLE_\nJoan de Coloma\n_START_SECTION_\nBiografia\n_START_PARAGRAPH_\nDurant la Guerra Civil Catalana lluit\xc3\xa0 a la batalla de Rubinat (1462), al costat de Joan II, que el f\xc3\xa9u secretari seu (1462-79). Joan de Coloma fou present en la mort de Joan II i recoll\xc3\xad les seves \xc3\xbaltimes paraules abans de morir i les va transmetre al seu fill Ferran usant l'expressi\xc3\xb3 popular \xc2\xabmor\xc3\xad com un poll\xc2\xbb entre les set i vuit hores de la matinada del 19 de gener de 1479._NEWLINE_Intervingu\xc3\xa9 en les Capitulacions de Santa Fe de 1492 que redact\xc3\xa0 i sign\xc3\xa0 en nom dels monarques, fet que permet\xc3\xa9 la realitzaci\xc3\xb3 del primer viatge de Crist\xc3\xb2for Colom. Afavor\xc3\xad la creaci\xc3\xb3 del Tribunal del Sant Ofici (Inquisici\xc3\xb3) i va donar el seu suport perqu\xc3\xa8 aquesta entr\xc3\xa9s al Principat de Catalunya. Fou partidari de l'expulsi\xc3\xb3 dels jueus._NEWLINE_En la segona meitat de 1492 dirig\xc3\xad les negociacions diplom\xc3\xa0tiques amb Fran\xc3\xa7a per la devoluci\xc3\xb3 dels comtats de Rossell\xc3\xb3 i Cerdanya, que acabaren amb la signatura del Tractat de Barcelona de gener de 1493. En els mesos seg\xc3\xbcents s'encarrega de fer-lo efectiu. El mes de maig de 1493 es produ\xc3\xad un incident a Pont de Molins en el qual Coloma fou pres per francesos, per\xc3\xb2 els seus soldats van preparar un atac r\xc3\xa0pidament i aconseguiren alliberar-lo. En el combat morir Baltasar de Tremps, al qual Coloma rend\xc3\xad homenatge en el seu testament.\n_START_SECTION_\nMatrimonis\n_START_PARAGRAPH_\nEs va casar dues vegades, la primera el 1479 amb Isabel D\xc3\xadaz de Aux filla de Mart\xc3\xadn D\xc3\xadaz de Aux amb qui no tingu\xc3\xa9 fills. La segona fou el 1493 amb Mar\xc3\xada P\xc3\xa9rez Calvillo, filla dels senyors de Mal\xc3\xb3n i Bisimbre. Tingueren un \xc3\xbanic fill, Joan Francesc Coloma, que fou l'hereu universal de la fortuna dels seus pares. A m\xc3\xa9s, Joan de Coloma tingu\xc3\xa9 dos fills extramatrimonials: Joan Pere de Coloma i Maria de Coloma, que ingress\xc3\xa0 en un convent.\n_START_SECTION_\nT\xc3\xadtols nobiliaris\n_START_PARAGRAPH_\nLes seves possessions territorials eren dins el Regne d'Arag\xc3\xb3, com la baronia d'Alfajar\xc3\xadn, que el 1486 adquir\xc3\xad a Miguel Gilbert i que acabaria venent als Esp\xc3\xa9s, el 1497. En el 1495, fou nomenat senyor d'Elda, despr\xc3\xa9s el 1512 Ferran li concedeix el t\xc3\xadtol de comte Salines. Tamb\xc3\xa9 fou senyor de Petrer. Un n\xc3\xa9t seu, anomenat Joan Coloma i Cardona, fou un noble poder\xc3\xb3s a la Val\xc3\xa8ncia del segle XVI, i tamb\xc3\xa9 fou virrei de Sardenya. El succe\xc3\xad en els seus feus el seu fill Joan Francesc Coloma.\n_START_SECTION_\nMort\n_START_PARAGRAPH_\nAl final de la seva vida, Joan de Coloma es retir\xc3\xa0 a la seva vila natal de Borja (Arag\xc3\xb3). En el seu testament del 7 d'agost de 1517, estipul\xc3\xa0 ser enterrat en una capella del monestir de Nostra Senyora de Jerusalem, que ell mateix havia fundat."